因季點同幕中諸君過車輞湖步行野間
作者：劉敞
朝代：宋

paragraphs: 山野宜獨往，出郭愧賓從。
終爲吏事役，猶與賢者共。
平湖色清淺，霜落冰始凍。
遠郊氣氤氲，臘近春稍動。
鳥飛甚閒暇，獸起或驚縱。
愛此去人遠，相勸解君鞚。
崇岡象崤阪，宿莽似雲夢。
游目際天地，褰裳凌菰葑。
吟非騷人怨，賞及舞雩誦。
塗遠意逾適，笑彼阮籍慟。